FIB 2018 – Radio Liverdade\nEscoitar o FIB\nEscoitar as entrevistas\nRemata o veránEarte e como todos os anos, faino con festa. O Festival Intercultural do Barbaña é o remate da programación cultural destes dous meses de verán nos que os colectivos de EsCuA non pararon. E un ano máis queremos partillar con todas vós esta festa.\nEn concurso participaron os seguintes grupos:\nDamniperigos – Arboricidio\nUkelerria – A paus\nAs Femilistas – Todo quisqui é feminista\nPPeretas – Suavemente Mul-ta-me\nLos Taraos – La ventanita\nNubes Baixo Ti – Denunciei\nRata de dos patas – Belén-O\nRachid El Rafah e as Eskacharéns – In & Out\nOs do Econconcello de Pontecanedo – Hai un cacique en min\nManette – Por qué te vas?\nKondiós – Amigos de lo ajeno\nO festival non é só o concurso, xa que tamén tivemos as seguintes actuacións!\nIco – Con Pijama\nIco – Cazapantasmas\nAdemais de poderdes escoitar o FIB completo tamén temos entrevistas con moitas das participantes desta edición. A nosa compañeira Mar estivo entre bambalinas falando con elas.\nO xurado, composto por Carmiña Sueiro, Laura Pato e o Labra, xunto coa representante do público elexida aleatoriamente entre as asistentes, Chus, decidiron que as gañadoras deste ano foran:\n1º Premio – As Femilistas\n2º Premio – Manette\nXurado popular – Nubes baixo Ti\nComo nota cómica final temos que agradecer ao alcalde Jesús Vázquez o seu bo humor. Dentro da súa cruzada contra a cultura da nosa vila tratou de presentarse in extremis ao FIB con unha vella canción, “O que non podo controlar prohíboo”.\nAsí, un par de horas antes de comezar mandou unha patrulla da policía municipal coa idea de que non se celebrase o festival. Ante a negativa da organización, minutos máis tarde, mandou un comunicado á prensa que ben se pode resumir en “pataleta porque non me gusta que se rían de min” amenazando a EsCuA con multas e pragas apocalípticas.\nNon sabemos ben se é porque non lle gusta que a xente faga actos culturais non organizados polo seu goberno ou se é porque na publicidade do FIB facemos mofa da súa intención de marchar de Ourense, neste caso agardamos que non queira prohibir o Entroido ou os Maios. O que si que sabemos é que a excusa que pon, o non pagamento das taxas municipais para a utilización da vía pública, é consecuencia de que non cumpriu o acordo susbscrito por el mesmo para eliminar estas taxas no pleno do concello do día 6 de xullo. Os colectivos que forman parte de EsCuA decláranse en rebeldía a esta taxa por considerala inxusta. A súa labor é facer actividades para a xente sen ningún ánimo de lucro e a taxa está pensada para actividades comerciais. Podedes ler a valoración de EsCuA ao respecto na súa páxina web.\nGraciñas a EsCuA e a Óscar Allos pola organización tanto do FIB coma de todas as actividades do veránEarte, por facernos tan sinxelo todo a todas as participantes. Grazas tamén a Mar polo traballo feito entrevistando antes do festival, a Robert e Óscar Pinal polas súas fotos!\nCo traballo de todas a cultura en Ourense sempre seguirá viva!\nRadio Liverdade 6 Setembro, 2018 7 Outubro, 2018 Cultura,ESCUA,Festival,FIB,Música\nAnterior Previous post: Reina Loba 2018\nSeguinte Next post: Traballo final “VIVAS NOS QUEREMOS III”


Asesora técnica tipo I da Área de Medio Ambiente\nSon de Oleiros. Con formación en Economía e Máster en Xestión Ambiental da Administración Local, estiven sempre vinculada tanto dende o activismo, como dende a actividade profesional, coa educación, comunicación e participación ambiental. Comecei a miña actividade profesional como guía-intérprete de rutas na natureza hai xa 19 anos, e ata a miña incorporación dende o 2005 ata agora como educadora ambiental no Centro de Extensión Universitaria e Divulgación Ambiental de Galicia. Dende alí participei en numerosos proxectos nacionais e internacionais e coordinei a programación educativa, as áreas de formación e divulgación ambiental para as administracións locais, a área de enerxía e cambio climática ou a programación formativa da entidade, entre outras.\nCon preocupación pola resolución dos conflitos ambientais, participo en numerosos colectivos e proxectos, teño varias publicacións sobre auga, cambio climático... e especialiceime en Facilitaciòn de grupos, na firme confianza do poder e sabedorías colectivas para a contribución a unha sociedade máis sustentable.\nIncorpórome na área de Medioambiente, dende onde quero contribuír a unha cidade máis ecolóxica, con máis calidade de vida e que impulse dende a acción local solucións aos grandes desafíos ambientais do planeta.


Luz verde á licitación do proxecto de construción dun edificio de vivendas que o concello promove no Parque Ofimático | Xornal Galicia Norte\nA Xunta de Goberno Local ten previsto autorizar tamén a remodelación do centro comercial Espazo Coruña\nAdemais, a Xunta de Goberno Local autorizará a remodelación do centro comercial Espazo Coruña. O Goberno local concederalle a licenza a Espazo Coruña Shopping, SL para reformar as plantas baixa e primeira e o acceso norte do centro comercial situado na rúa José Pascual López Cortón, 10. O prazo para iniciar as obras é de 6 meses. O proxecto non supón a demolición do edificio. Na planta comercial 0, a reforma inclúe case a totalidade da mesma, pasando de 40 locais a 13 locais e 4 quioscos. Na planta 1 pasarase de dispoñer de 45 locais a 32. Mentres que na planta 2 e a cuberta os cambios son debidos á colocación dunha nova escaleira de evacuación. Ademais, o proxecto contempla actuacións sobre o acceso norte, elementos comúns, escaleiras, fachadas e melloras na accesibilidade.\nA Xunta de Goberno Local tamén lle nconcederá a Abanca Corporación licenza para modificar a distribución das plantas baixa, entreplanta e soto do edificio de oficinas situado na rúa Nova. A licenza ten por obxecto permitir as modificacións do proxecto autorizado pola Xunta de Goberno local o 24 de agosto de 2018 para rehabilitar e reformar o edificio que é a sede da entidade bancaria.\nDoutra banda, o Goberno municipal aceptará de maneira parcial o recurso presentado pola Asociación Galega de Familias numerosas contra o acordo da Xunta de Goberno Local do 17 de xuño, polo que se aprobaron as bases reguladoras do proceso de admisión nas escolas infantís municipais para o curso\n2020-2021. O concello incluirá un apartado de valoración por familia numerosa de 2 puntos dentro do apartado de cálculo da situación sociofamiliar, e desestimará a segunda petición en que se solicita que se valore no baremo económico a renda per cápita (renda anual dividida polo número de membros) ao entender que se incorrería nunha acumulación de beneficios para unha mesma finalidade e por un\nmesmo motivo (número de integrantes da unidade familiar).\nSiguiente: A brigada de obras municipal acomete melloras na seguridade do Campo de Noia\nAnterior: O xurado falla os 30 premios do certame «San Sadurniño en flor»\njunio 18, 2020\tComments are off 80 visitas\nfebrero 26, 2020\tComments are off 225 visitas\nEste equipamento conta na actualidade con 63 usuarios na residencia e 41 no centro de ...\nA nova área de Punta do Castro terá parque infantil e o da Ameixida será mellorado\nabril 22, 2016\tComments are off 779 visitas\nO Concello recibirá unha achega da Deputación para as actuacións O Concello de Riveira informa ...


«Querido Balbino…» chega a Vedra – Galicia 24 Horas\n«Querido Balbino…» chega a Vedra\nBy Redacción on 22 abril, 2013 Comentarios desactivados en «Querido Balbino…» chega a Vedra\nMaís información sobre a exposición itinerante\nA Consellería de Cultura, Educación e Ordenación Universitaria, representada no seu secretario xeral de Política Lingüística, Valentín García, clausurou hoxe no CEIP Eusebio Lorenzo Baleirón a mostra “Querido Balbino, 1961-2011. 50 anos de Memorias dun neno labrego”. A exposición chega á localidade dodrense no marco da itinerancia que está a ter nos concellos pertencentes á Rede de Dinamización Lingüística (RDL) da Xunta de Galicia.\nO obxectivo desta acción é ofrecerlle á cidadanía galega un achegamento de primeira man á traxectoria do libro máis lido da literatura galega, Memorias dun neno labrego e, asemade, un percorrido pola vida do autor da obra, o escritor e académico da lingua galega Xosé Neira Vilas.\nNa clausura oficial da mostra participaron o secretario xeral, Valentín García, e mais o rexedor da localidade, Valentín Alfonsín, acompañados por Neira Vilas. Tamén estiveron presentes o comisario da exposición, Xosé Luís Reimóndez, e mais o director do centro, Rafael Ruanova.\nO salón de actos do CEIP Eusebio Lorenzo Baleirón acolleu, logo dun percorrido pola mostra, un coloquio de máis de 160 estudantes acompañados polo seu profesorado co escritor, onde a rapazada falou con el arredor da súa obra e dos protagonistas das pezas que a conforman, nomeadamente Memorias dun neno labrego e o coñecido Balbino. O encontro foi coordinado por un dos docentes de lingua e literatura galegas do CEIP, Carlos Negro.\nXosé Neira Vilas leva percorrendo os centros de ensino de Galicia dende o ano 1992 para achegarlles as Memorias dun neno labrego ás nenas e aos nenos galegos. Durante os encontros, escritor e alumnado intercambian impresións sobre Balbino, o personaxe principal do libro. Amais, o alumnado adoita entregarlle ao autor debuxos ou cartas inspirados na lectura das experiencias vitais do pequeno protagonista.\nMOSTRA-HOMENAXE A BALBINO\n‘Querido Balbino’ articúlase en torno a dous eixos que guían o espectador a través dun túnel de vitrinas. Dun lado, aparece representada a traxectoria vital do escritor a partir de fotografías, documentos e correspondencia que serven para marcar diferentes momentos relevantes da súa biografía. Doutro, diversos documentos e materiais amosan o periplo seguido polo propio libro e polo protagonista. Así, a mostra lembra as edicións, as adaptacións teatrais e audiovisuais que tomaron como referencia Memorias dun neno labrego -da que se levan sacado do prelo máis de 600.000 exemplares a día de hoxe- e conta cunha parte audiovisual na que se proxecta un documental sobre Balbino.\nA mostra-homenaxe presenta tamén trece obras pictóricas de autores galegos, inspiradas no protagonista de Memorias dun neno labrego, concretamente de Paco Lareo, Chema Pazos, Rofer, Siro López, Damian Paio, Esperanza Lema, Antón Pulido, Xoán Domato, Xaquín Marín ou Sabela Arias entre outros. A visita inclúe un catálogo explicativo ilustrado por comentarios aparecidos ao longo destes 50 anos de vida da obra e exhibe un documento único: a Carta a Balbino que Xosé Neira Vilas lle dedicou ao seu “fillo” literario.\nACHEGAR AL LETRAS\nA exposición leva en itinerancia dende abril do 2011, no que fixo medio século da publicación en Bos Aires de Memorias dun neno labrego, a obra máis lida da literatura galega e tamén a máis traducida a outras linguas (na actualidade xa está dispoñible en 17 idiomas e en preparación a edición en xaponés).\nDende o pasado día 16 de abril púidose visitar en Dodro, tralo seu paso polas bibliotecas nodais e museos de Galicia e mais por localidades como Celanova, Verín, Lalín, A Estrada, Ponteceso, Betanzos, Ribeira, A Laracha, Sada, Arteixo, Val do Dubra, A Baña, Negreira, Melide e Palas de Rei. As vindeiras paradas serán Rois (a partir deste mesmo mércores), Padrón e Outes, todos eles concellos pertencentes á RDL da Xunta de Galicia.\nPor medio desta acción, a Secretaría Xeral de Política Lingüística quere seguir dinamizando a lingua a través das nosas letras e tamén impulsar o gusto pola lectura entre a cidadanía, nomeadamente entre as persoas máis novas, redescubrindo a que xa é unha das pezas máis emblemáticas da literatura galega.\n«Querido Balbino…» chega a Vedra added by Redacción on 22 abril, 2013


ABANCA reforza a área de Medios de Pago e incorpora a Manuel Arroyo como novo director\nABANCA impulsará os medios de pago no seu plan estratéxico\nManuel Arroyo conta cunha ampla experiencia profesional no campo dos medios de pago e seguros en entidades multinacionais\nManuel Arroyo de Pedro, novo director de Medios de Pago de ABANCA.\nABANCA vén de incorporar á súa estrutura directiva a Manuel Arroyo de Pedro como novo director de Medios de Pago co obxectivo de reforzar e potenciar esta área, estratéxica nos plans de negocio do banco.\nManuel Arroyo de Pedro conta cunha ampla experiencia profesional no campo dos medios de pago e seguros en entidades multinacionais como Citibank España, Cigna Internacional, MBNA- Bank of America e Visa Europe. Desde 2007 até agora, ocupou postos de responsabilidade directiva en Visa Europe como responsable do desenvolvemento comercial de produtos core e dixital (contactless, mobile payments, e-wallet, P2P, TMS, etc.), traballando con numerosos bancos do sistema financeiro español e reportando directamente ao director xeral da compañía en España.\nManuel Arroyo é licenciado en Administración de Empresas e Marketing pola Escuela Superior de Gestión Comercial y Marketing (ESIC) e posúe unha ampla formación en áreas específicas de marketing e vendas na que destacan dous posgraos da Florida Atlantic University.\nEn ABANCA, Manuel Arroyo será o responsable do negocio de medios de pago e do desenvolvemento da nova estratexia de ABANCA nesta área.


Lara Méndez aposta no congreso de UGT por políticas sociais e expansivas para crear riqueza e empregos dignos | Concello de Lugo\nA rexedora destacou á necesidade de apostar neste tempo de pandemia “por políticas sociais, expansivas e responsables”, que axuden a dinamizar a economía e a crear riqueza co obxectivo de manter os empregos “xa que ter un traballo digno é a mellor garantía que temos ás persoas para combater a crise social”.\nNeste senso, lembrou a responsabilidade que teñen as administracións para ser impulsoras e liderar a recuperación, e puxo como exemplo as actuacións que puxo en marcha o Concello de Lugo tras o Estado de Alarma, que cambiou a súa folla de ruta co obxecto de conter a pandemia, coidar aos colectivos máis vulnerables e soster o emprego. “Por lembrar algunhas das iniciativas, non só puxemos en marcha o Plan Reanima, con 5 millóns de euros en axudas directas, senón que tamén aceleramos o pago das facturas ás empresas en tempo récord para que puidesen facer fronte aos gastos e fomos o primeiro concello que activou mecanismos para manter todos os contratos coas empresas provedoras dos servizos públicos do Concello, co que evitamos ERTES e mantivemos o emprego protexendo a 700 familias”. Ademais, agradeceu o papel dos empregados públicos nese momento, que se adaptaron ao teletraballo e que se implicaron en todas as medidas que se adoptaron desde o Goberno local.\nA rexedora incidiu en que “temos a obriga de xerar confianza e esperanza na cidadanía, e para iso estamos a traballar coa estratexia Lugo Transforma, de 12 millóns, para atraer investimentos, empresas e crear emprego”.\nLara Méndez destacou a especial importancia do papel que xogan os sindicatos, así como a aposta da UGT polas políticas progresistas. “Os sindicatos son fundamentais para pelexar polo dereitos dos empregados, polo dereitos adquiridos, polos que se foron perdendo e pouco a pouco recuperando, e tamén para fixar novos obxectivos”, comentou.


Galicia Confidencial (GC) - Información sobre Acción\nA Limia, unha rexión "sobreexplotada" con 72 veces máis cabezas de gando que persoas\nEcoloxistas en Acción subliña o dano sobre o medio ambiente destas macrogranxas, en particular no tocante á eutrofización de masas auga, que rematan sendo "zonas mortas" polos vertidos das explotacións.\nInditex rebota máis dun 3% tras as caídas rexistradas onte ante o anuncio de Pablo Isla\nPablo Isla subliñou que o prezo da acción hai que miralo no longo prazo.\nMiñones convida aos gobernos locais a aproveitar as axudas do Goberno para proxectos piloto\nSerán 20 millóns de euros para plans de acción local vencellados á axenda urbana.\nEcoloxistas en Acción e a asociación Cheiros Non esixen as administracións públicas que instalen unha estación medidora da calidade do aire.\nO informe Miterd destaca a contaminación das Rías Baixas\nEcoloxistas en Acción denuncia a mala situación das masas de auga costeiras das Rías de Vigo e Arousa, onde a presenza de microplásticos afecta ao marisqueo.\nEcoloxistas piden que Sanidade non lle agoche aos bañistas a contaminación do encoro das Conchas\nEcoloxistas en Acción critica á Consellería de Sanidade por non actualizar os datos con respecto á situación do encoro.\nPiden que as eléctricas devolvan os millóns "cobrados en exceso" grazas a unha lei de Aznar\nVarias plataformas, entre elas Adega e Ecoloxistas en Acción, veñen de pedir a un xulgado que faga efectiva unha sentencia para devolver ata 2.800 millóns de euros cobrados de máis polas eléctricas.\nEcoloxistas en Acción pide ao Goberno que rexeite plans para instalar dúas liñas de evacuación de eólicos en praias da Mariña lucense.\nChega á Fiscalía a intención de privatizar un faro para usalo como hotel\nEcoloxistas en Acción cre que o "uso hostaleiro do faro da Illa Pancha vai máis aló" de autorización para a propia "rehabilitación"\nMorre a última cría das cegoñas aniñadas nun guindastre de Ourense\nEcoloxistas en Acción denuncia a falta de implicación da Xunta para salvar o animal.\nAs mulleres cambiaron máis os seus hábitos de transporte ante a covid, segundo un estudo\nÉ a conclusión dun informe desenvolto por Ecoloxistas en Acción.\nNovo golpe do ecoloxismo ao Goberno pola súa "falta de ambición"\nEcoloxistas en Acción vén de criticar o Real Decreto sobre protección das augas contra fontes de contaminación agrarias.\nGuerra contra as cegoñas en Chantada: ecoloxistas denuncian a retirada de varios niños\nO anuncio de Amigos das Cegoñas e Ecoloxistas en Acción coincide coa instalación de dispositivos para evitar que aniñen nas casas. As asociacións explican que poden resultar "mortais" para as aves e ser ilegais.\nAlertan dun novo niño cegoña branca en perigo en Ourense\nEcoloxistas en Acción e Amigos das Cegoñas advirten dun novo episodio de nidificación de cegoña branca nunha grúa da construción.\nPreséntase Movemento Arredista, un "proxecto abertamente independentista" vinculado ao BNG e á CIG\n"Temos a vontade de sumar forzas e afortalar a unidade de acción dos espazos frentistas de masas nos que participamos, particularmente no BNG e na CIG", di.\nO megaproxecto eólico da montaña máis alta de Galicia podería rematar cunha especie ameazada\nEcoloxistas en Acción asegura que a aguia real está en "grave perigo" polo proxecto eólico de Pena Trevinca: "é especialmente vulnerable ás pas dos aeroxeradores".\nO PP emprega os estaleiros de Ferrol para tentar golpear ao PSdeG\nO 'popular' Rey Varela insta ao PSOE que replique o apoio ao futuro dos estaleiros "a nivel nacional" e acusa á formación de Caballero de "poñerse á marxe" para "non ofender ao Goberno de Pedro Sánchez".\nDenuncian que a Xunta pon trabas aos pequenos proxectos enerxéticos para beneficiar ás grandes empresas\nEcoloxistas en Acción asegura que a administración Feijóo "multiplica os trámites" das pequenas explotacións para deixar o negocio "en mans do oligopolio enerxético".\n(Vídeo) Ecoloxistas en Acción esixen a recuperación da Ponte do Inferno no río Verdugo\nO colectivo sinala que o dano sobre o río Verdugo "é cada vez máis irreversible".


Ourense, 7 de marzo de 2019.- O Instituto Enerxético de Galicia (Inega), dependente da Consellería de Economía, Emprego e Industria, publica hoxe na plataforma de contratos públicos de Galicia os pregos para a licitación do proxecto e execución das obras de instalación da iluminación exterior no contorno das termas da Chavasqueira, por un importe máximo de 93.980euros.\nA actuación, para a que as empresas poderán presentar as súas ofertas ata o día 29 de marzo a través do Sistema de licitación electrónica da Xunta (SILEX), inclúe a substitución das luminarias que existen actualmente por outras con tecnoloxía LED con xeración fotovoltaica; a instalación de alumeado arquitectónico para a iluminación singular das termas públicas da Chavasqueira, e a adecuación do centro de mando correspondente á normativa actual e á nova instalación.\nO ámbito de actuación sitúase no espazo de xardíns próximo ás termas públicas da Chavasqueira, así como na zona de paseo fluvial ata o paseo Ribeiriño, comprendendo un tramo de 305 metros de lonxitude.\nA licitación, a primeira que se activa no marco do proxecto do EcoBarrio de Ourense, inclúe a redacción do proxecto, a dirección da obra e a execución. Inclúese toda a obra civil necesaria para a instalación e posta en marcha do novo alumeado, así como a retirada das instalacións existentes. A adxudicataria contará con un mes desde a sinatura do contrato para entregar o proxecto, e dous meses para execución das obras desde o día seguinte á sinatura da acta de comprobación da implantación.


#1000mochilas - Cruz Vermella\nXa está ahí a volta ó cole: madrugar e estudar, pero tamén ver ós amigos.... Mais para moita xente voltar ó colexio é unha verdadeira costa enriba cando os cartos non sobran: libros, material escolar...son moitas as cousas que os rapaces e rapazas precisan.\nCruz Vermella quere axudar ás familias que o están a pasar peor, e para iso imos contar coa tua axuda. Grazas á colaboración da Fundación Solidariedade Carrefour, , cada ano pedimos nos centros comerciáis material escolar. Pero as cousas han que ter onde levalas, e unha mochila non dura moito más dun curso e é un gasto importante cando se ten un fillo en idade escolar.\nEste ano imos facer algo ven sinxelo: pedirlle á xente que nos axude a conseguir 1.000 mochilas para 1.000 nenos e nenas que teñen dificultade no seu fogar. Nós nos encargaremos de enchelas, e cantas máis academos máis material poderemos repartir. Axudasnos?


INSEMINARIO: 09/01/2008 - 10/01/2008\nposted by inseminario @ 12:23 da tarde 5 comments\n¿Violeta, a moza de Antorio Puerta (o agresor do profesor Neira) non é unha muller maltratada polos medios de comunicación?.\nposted by inseminario @ 12:56 da tarde 1 comments\nÉrase unha vez que un mago chimpou uns polvos máxicos cor fucsia sobre a Xunta de Galicia. Os polvos máxicos cor fucsia tiñan a propiedade de facer que cada persoa só falara do que realmente entende. Así, fíxose un estrepitoso silencio que se espallou por todo o país como unha marea fucsia.\nposted by inseminario @ 1:27 da tarde 1 comments\nLogo de que se espallara o rumor de que Sarah Palin era a gobernadora de Alaska e fora alcaldesa dunha vila, a Unidade de Xornalismo Inseminario de Avanzada (UXIA) ven de descubrir todas as probas que demostran que a Candidata é Gallega! Concretamente é de Lugo e sabemos que traballou na Diputación.\nAsí que non podemos máis que estar SuperAFavor de Sarah Palin e da súa filla: será fantástico que unha gallega de Riotorto chegue a Vicepresidir o planeta.\nposted by inseminario @ 2:24 da tarde 0 comments\nBloque, guía básica de xestión. Versión actualizada 2008\nSe EU me tiro un peido: arrecende, todo ben, qué bonito.\nSe OUTROS tiran un peido: fede, é unha salvaxada e son uns traidores.\nposted by inseminario @ 8:06 da tarde 2 comments


Iván Raña: "Necesito estímulos novos, e o do rally é un mundo que me encanta"\nDi adeus Iván Raña (Ordes, 1979), o pioneiro, o home que o seu adestrador definiu como "o Indurain do tríatlon". Non obstante, a súa retirada do profesionalismo non dará paso a unha vida sedentaria, pois este namorado do deporte seguirá subindo periodicamente á súa bicicleta e xa apunta a un salto ao mundo do rally.\nO de Ordes continúa mantendo un gran estado de forma a pesar dos seus 42 anos de idade. (Foto: Fegatri).\nHéctor Pena 17:13 do 28 de setembro de 2021\n—Estamos en 2021, pasaron 25 anos da súa participación no Mundial Júnior de Cleveland, en 1996. Pasóuselle nalgún momento pola cabeza que seguiría en activo un cuarto de século despois?\nO certo é que nunca tiven unha data fixa para retirarme da profesionalidade. De feito, hai non moito tempo houbo unha época na que pensaba que aínda aguantaría algo máis, pero este é o momento. Necesito estímulos novos, aínda que a competición segue motivándome e hoxe mesmo fixen cinco horas de bicicleta e tamén nadei e corrín, case como cando era profesional, pero fágoo tan só por sentirme ben, porque a mirada téñoa xa noutras cousas.\n—Polo tanto, Iván Raña non será un deses deportistas que substitúen dun día para outro, case que de golpe, o deporte de alto nivel polo ‘sillón-ball’...\nNon, non (ri). De feito, agora mesmo estaba planificando o calendario para poder correr algunha carreira de mountain bike por etapas no ano próximo. Seguirei en activo, para estar en boa forma, pero deixando atrás a mentalidade en que pensas en exclusiva na competición e nos resultados. Hai que deixar iso atrás, pero non o meu estilo de vida que implica moverme cada día.\n—Un ve a evolución dos profesionais doutros deportes tan diferentes como o fútbol e observa que os xogadores, co paso dos anos, van retrasando a súa posición cara outras menos esixentes fisicamente. Porén, no tríatlon prodúcese o fenómeno contrario, pois, como foi o seu caso, adoita pasarse da distancia olímpica ao ‘ironman’, moito máis longo e duro. A que se debe este fenómeno?\nNo tríatlon ti vas adaptándote ao fondo, sendo máis económico, regulando mellor os esforzos, sabendo o ritmo exacto que tes que levar, non como cando es novo, que podes saír sen tanto control e rebentas. Eu, de feito. agora retírome, pero teño adestramentos recentes nos que pensei que facía cousas das que non era capaz con 20 anos nin de broma (ri). Cos anos un mellora a técnica, as percepcións, o control sobre as lesións, a consciencia sobre o propio corpo... e iso tradúcese nos resultados. De feito, Joan Llaneras, que foi campión olímpico con 39 anos, comentoume que coa idade pode haber un pequeno baixón físico, pero que depende todo dos adestramentos. O problema tamén está nas gañas e na motivación. Eu por exemplo se me din de correr mañá un rally, da emoción xa non durmo pola noite, pero un tríatlon xa é algo que teño moito máis visto. E ollo, con iso non digo que non me motive, pero quero probar cousas novas, sen pensar en algo que me condiciona en exclusiva durante moitos meses.\n—Pon agora o exemplo de correr un rally como algo que lle gustaría facer, unha paixón que nunca ocultou e que a bo seguro lle veremos facendo máis cedo ou máis tarde...\nPor suposto. Encántame que as sensacións que transmite o rally, independentemente de se conduces un 106, un Mitsubishi ou R5, vas conectado co coche, concentrado e enganchado ao 100%.\n—O rally é unha disciplina que pouco ten que ver co deporte no que fixo vostede carreira. Máis relación ten o ciclismo de estrada, no que protagonizou unha sorprendente incursión no 2009, cando asinou polo desaparecido equipo Xacobeo Galicia. Que lembranzas, en perspectiva, garda daquela breve aventura?\nPara min foi unha época moi chula na que aprendín moitas cousas, e quizais o que máis o traballo en equipo, a pesar de que xa correra desde pequeniño no Leyma, o Estradense, o Cambre, o Froiz, o Cortizo... nunha chea de equipos, incluído no meu propio, o Team Raña. Sempre gustei moitísimo do ciclismo a pesar de ser triatleta. Lembro un día que ía sufrindo moito nunha etapa e de súpeto achegouse o líder, que era Ezequiel Mosquera, e pediume axuda para avanzar no pelotón, e entroume unha enerxía que pensei “oes, de onde sae todo isto”... é algo que no tríatlon non vives apenas porque é máis individualista. Lémbrome tamén de (Gustavo César) Veloso, quen nalgún momento de apuro tamén me pegou algún empurrón, e agradézollo moito.\n—Nese momento, que lle levou a tomar a decisión de dar o salto ao ciclismo profesional, e máis concretamente nun conxunto no que non era nin moito menos o líder, logo de ser o mellor do mundo na súa disciplina?\nTiña moi claro onde me metía e que o da bicicleta era cuestión de tempo. Tamén que levaba como tres anos sen correr unha carreira nin sequera en afeccionados, e aínda así de como comecei a como acabei ese ano tiven unha melloría moi grande, pero o que eu quería vivir era a experiencia de ser ciclista, levantarme cada día e rodar 150 quilómetros, preparar as carreiras... Ese era o meu estilo de vida ideal nese momento, e conseguino. E ademais abriume as portas Marta Souto (directora xeral para o Deporte nos tempos do Goberno PSOE-BNG en San Caetano) desde a Xunta nese momento, e con independencia dos momentos de tensión cos directores, todo encaixou, e xa che digo que foi algo que si que repetiría sen pensalo, porque foi unha experiencia que me encantou.\nrally tríatlon Iván Raña


SES publica este venres día 1 unha revisión do seu disco de debut, ‘Readmirando a condición’\nSES publica o vindeiro día 1 de decembro o seu quinto traballo, ‘Readmirando a condición’, no que a cantora coruñesa volve gravar, musicar e arranxar o seu primeiro disco, ‘Admirando a condición’, que publicara en 2011. Este novo CD inclúe ademais un tema inédito -e homónimo- que xa podedes escoitar como adianto neste videoclip en Youtube.\nAsí, ‘Readmirando a condición’ está composto por doce temas, dos cales once corresponden ao seu primeiro álbum, que contiña éxitos como “Tempestades de sal” ou “Non son fada”. Desta volta, a cantora dálle un son máis “SES” ao seu disco de debut, convertendo aqueles temas nun son -en moitos casos- totalmente diferente, cunha sonoridade máis potente. Estas once cancións foron gravadas desde cero e producidas e arranxadas por ela mesma mesma, a diferenza do primeiro disco.\nSES anuncia este novo traballo coa publicación dun videoclip en Youtube que inclúe o único tema inédito do CD, “Readmirando a condición”, unha nova canción na que lanza dardos afiados de denuncia e crítica social.\nSinatura de discos no Culturgal\nEste novo disco só se venderá nos concertos da banda e na súa web a partir do día 1 de decembro. Iso si, para celebrar a súa saída, poderá mercarse esta fin de semana no stand da autora no Culturgal que se celebra en Pontevedra. SES estará na feira asinando discos o sábado 2 e o domingo 3 a partir das 17 horas.\nDe xaneiro a maio de 2018 SES e a súa banda realizarán unha xira de presentación por varias cidades galegas e españolas. Neste ‘tour’ as súas fans poderán escoitar por primeira vez o repertorio íntegro deste disco, pois naquel momento non se fixo xira e algúns dos temas que inclúe -como “Rolling Stone”, “Pepa” ou “Fala de mel”- apenas foron interpretados en directo.\nVídeclip e máis información:


Imos Indo: A Xunta gasta caseque 2 millóns de euros en privatizar a cita previa\nA Xunta gasta caseque 2 millóns de euros en privatizar a cita previa\nO idóneo para os nosos paisanos. De seguro:\n"Se lle doe a cabeza, marque o 1, se ten gripe, prema o 2, con outra enfermidade, espere,...". Parece ridículo pero os teléfonos dos Centros de Saúde de Galicia poderán responder así a partir do vindeiro ano. A Xunta ven de publicar a licitación da atención telefónica sanitaria. Gastará caseque 2 millóns de euros ao ano (1.950.000) en privatizar esta función do Servizo Galego de Saude. A licitación, publicada onte no Diario Oficial de Galicia, pretende centralizar todos os teléfonos de atención médica existente na actualidade. Poñerán un atendedor automático para os pacientes que chamen querendo concertar unha cita na atención médica primaria.\nOs usuarios poderán chamar aos seus centros de saúde cunha facturación telefónica provincial, pero as súas chamadas serán desviadas a un número privado 902, que costeará a Xunta. O contestador automático permitirá reducir o número de persoas que deban ser atendidas persoalmente por operadores. Os sindicatos sanitarios critican esta privatización do servizo, salientando que lle sairá máis caro ás arcas públicas da comunidade.


O BLOGUE DE PICOLINDO: @s cociñeir@s do Resío de Educación Infantil\n@s cociñeir@s do Resío de Educación Infantil\nComo todos os anos, non queremos esquecer as nosas tradicións,a orixe do noso Samaín e as celebracións de Santos e Defuntos ,como festexaban os nosos antergos estas festividades,que comían,que son os calacús…\nPor iso, na escola sempre fixemos unha degustación de doces típicos do Samaín e froitos do outono,pero nestes dous derradeiros anos e por mor da pandemia, tivemos que suspender esta actividade coas familias e substituila por darvos receitas e consellos para facer na casa e pasar un serán agradable elaborando algunha receita rica, cos vosos fill@s.\nEste ano, compartironse con vos as receitas de chulas de cabaza e de biscoito de cabaza da profe Maricruz.\nForon moitas as familias que gozaron da actividade e enviaron ás mestras as mostras gráficas da súa elaboración. A mediados de novembro farase unha escolma de todas as producións e poderedes acceder a elas a través da aula virtual de “Psicomúsica” da profe Maricruz.\nLigazón ás fotos das familias ,das chulas e os biscoitos.\nO máis importante, gozar en familia!\nEtiquetas: BIBLIOTECA, COCIÑA, ED. INFANTIL, EDLG, O PROXECTO DE PICOLINDO, SAMAÍN


Cun mínimo de seis municipios afectados e 59 casos positivos, o brote de coronavirus da Mariña segue aumentando as súas cifras e levou onte o Goberno galego a pedir a colaboración dos concellos para tratar de frear a expansión dun foco polo que aínda non se estabelecen medidas extraordinarias.\nA. Barbadillo 11:41 do 4 de xullo de 2020\nOs positivos por coronavirus aumentan na Mariña a razón dunha ducia de casos por día. Onte, o Sergas informaba de 59 persoas afectadas, segundo os datos da Plataforma de Vixilancia e Control Epidemiolóxica e polos Servizos de Medicina Preventiva e de Saúde, 25% máis que na xornada previa, na que se contabilizaran 47 positivos, e 24 máis que na pasada cuarta feira.\nO foco foi detectado o 23 de xuño, unha semana despois de que Galiza saíse do estado de alarma de forma anticipada a solicitude do Goberno de Alberto Núñez Feixoo, que unha semana antes recuperaba as plenas competencias sanitarias asumidas en parte polo Goberno español durante os meses máis duros da crise da Covid-19. Hoxe mantén máis de 600 persoas en illamento na comarca, entre positivos, casos sospeitosos e contactos directos coa enfermidade.\nO brote, que afecta os concellos de Foz, Burela, Xove, Cervo e Viveiro, e que contabiliza ademais un caso en Ribadeo –o dunha traballadora asturiana residente nesta localidade– e tres na cidade de Lugo, empurrou onte a Xunta a solicitar a colaboración dos alcaldes e alcaldesas da comarca no "control e vixilancia" da pandemia. Tan só un día antes, o xerente da área sanitaria de Lugo, A Mariña e Monforte, Ramón Ares, sostiña que o foco mariñán estaba "controlado", como tamén reiterou no encontro cos concellos.\nNa xuntanza desenvolvida onte de forma telemática entre responsábeis da Consellaría de Sanidade e dirixentes de Foz, Burela, Xove, Ribadeo, Cervo e Viveiro, a delegación de Sanidade emprazou os rexedores e rexedoras a actuar na vixilancia e sanción de condutas de risco como "autoridade sanitaria", unha atribución que, malia estar recollida na lexislación, sorprendeu aos e os alcaldes, pola nula comunicación previa ao respecto, e pola falta de información e de recursos trasladados desde a Xunta aos concellos para afrontar este novo aumento de casos.\nMesmo onte, tras as reiteradas demandas de información actualizada e por canles adecuadas por parte dos e das responsábeis municipais, a delegación da Xunta eludiu avanzar as medidas a tomar no caso de que a expansión do virus siga adiante, se ben rexeitou, polo momento, aplicar accións extraordinarias máis alá das xa adoptadas nos últimos días, como é a suspensión de feiras e verbenas e as restricións na apertura de discotecas e locais de ocio nocturno. Fontes non oficiais apuntan a que os positivos xa sobrepasan os 60, mentres que a Xunta confirmaba onte pola mañá 77 casos no conxunto da área sanitaria de Lugo, que se coloca como segunda en canto a incidencia da enfermidade, só por detrás de Vigo (122 casos). A cifra total na Galiza sitúase en 318 persoas afectadas, segundo o Sergas.\nNeste sentido, alcaldes como o de Ribadeo, o nacionalista Fernando Suárez, reclaman da Xunta a "información sistemática e coordinación que non houbo até agora" cos concellos, e lamentan as "normas contraditorias" trasladadas até o momento polo Goberno galego en canto á autorización e o control de celebracións festivas na zona afectada. No mesmo sentido, o rexedor de Cervo, Alfonso Villares (PP), reclamou onte "comunicación fluída" da consellaría e o de Foz, Francisco Cajoto (PSOE), demandaba ademais "recursos materiais e persoais para apoiar as Administracións locais" e pedía que a Xunta "tome o liderado" no control do brote.\nApós a reunión, a alcaldesa de Barreiros, Ana Belén Ermida (BNG), pediu explicacións á Consellaría de Sanidade por non ter sido convocada, malia terse detectado un caso sospeitoso no parque de Bombeiros, e o "coñecemento extraoficial" de que existen positivos e persoas en corentena tamén neste municipio.\nO brote, detectado no municipio de Xove e que inicialmente se vinculou por parte da Xunta cunha celebración familiar nesta localidade, segue espallándose pola comarca aínda cando a Xunta mantén que se trata dun único brote. A pasada quinta feira, o presidente do Goberno galego, Alberto Núñez Feixoo, viraba a dirección e fixaba a orixe dos contaxios en "dous ou tres bares" do porto de Burela, se ben outras fontes sanitarias admiten que a localización non é concluínte.\nCun aumento oficial de 37 casos na última semana, os concellos afectados agardaban onte as directrices da Xunta para conter a expansión, se ben, polo momento, as indicacións limítanse a extremar as medidas de prevención e vixilancia para "garantir os dereitos e deberes sanitarios da cidadanía".


Tom Warmsley (Temples): "O público de aquí é moi receptivo" – A Movida\nTom Warmsley (Temples): “O público de aquí é moi receptivo”\nPosted on 11 Marzo, 2020 by Pablo Vázquez\nO Ciclo Delicatessen do festival 17º Ribeira Sacra trae á sala Rouge unha das bandas británicas máis interesantes dos últimos anos: Temples. A súa mestura do rock e da psicodelia de marcados aires sesenteiros fixo que nesta última década gañasen adeptos por todo o mundo, entre os que se inclúen Noel Gallagher, de Oasis. Falamos con Tom Warmsley, baixista e cofundador da banda xunto con James Bagshaw, que nos avisa desde un hotel de Oxford que o seu móbil está a quedar sen batería. Por sorte para nós, deunos tempo para falar duns cantos temas. Podes mercar aquí as túas entradas.\nAdam Smith, James Bagshaw e Tom Warmsley son actualmente os tres membros fixos de Temples | Mark Clarke\nEmpezaches en 2012 xunto con James [Bagshaw, cantante e guitarrista] subindo as vosas cancións autoproducidas a Youtube. Que opinas desta nova forma de compartir a vosa música a través de internet?\nNós só queriamos compartir a nosa música, e esa parecianos a forma máis lóxica de conseguir que a xente escoitase as nosas cancións. Esa é a razón.\nQue diferenzas atopas entre gravar na casa e gravar nun estudio profesional?\nGravar na casa é máis asequible e non estás limitado polo tempo o pola presión dun produtor ou dun xefe. Daquela era o paso máis lóxico xa que non tiñamos cartos e queriamos gravar as cancións o antes posible.\nHai uns anos comentabas nunha entrevista que preferías gravar na casa que tocar en directo. Segues a opinar o mesmo?\nNon, gozamos de ambas cousas, cada unha dunha forma distinta. Atopo un gozo diferente ao tocar en directo que ao gravar. É máis impulsivo e creativo e estimula partes distintas do meu cerebro.\nO de Vigo será o voso segundo concerto en Galicia. Que lembranzas tes da vosa actuación no Festival Noroeste na Coruña en 2018?\nXa hai tempo que non tocamos aí, pero lémbrome dun gran festival cun público moi involucrado. Foi un pracer tocar alí. En xeral, o público español é moi receptivo. Tiñamos moitas ganas de volver e de tocar en salas, pero tamén de poder facer algún festival no verán.\nQue importancia teñen The Beatles na música da túa infancia e da túa carreira?\nCreo que son importantes para calquera que aprecia a música dos sesenta e dos setenta a maneira que tiñan de escribir cancións. Son unha gran influencia pero hai outras moitas bandas daquela época que nos influíron.\nNo voso último traballo, Hot Motion, deixastes de lado os sintetizadores para experimentar coas guitarras. A que se debe isto?\nHabía moitos sintetizadores en Volcano [o seu anterior disco], e neste caso quixemos facer un tratamento distinto, sen tantos teclados, cordas e capas. É un achegamento distinto, un son máis de banda.\nAlgunhas das vosas cancións, como Mesmerize, Hot Motion ou Holy Horses, falan de temas como o espazo tempo. Sentídesvos influenciados polos libros ou películas de ciencia ficción?\nNon falarían dun en particular, pero si que nos influencian temas do espazo, da vida noutros planetas, do pasado, do antigo Exipto, mitoloxía… Holy Horses fala dos destellos do sol, por exemplo. Así que si, estamos influídos polo espazo e o tempo e pola ciencia ficción nun sentido abstracto. A Era Espacial é un tema especialmente interesante para nós.\nSodes coñecidos polo tratamento dos ambientes, da reverb e dos ecos na vosa música. Que importancia dádeslle á produción no proceso creativo?\nMoita. O son das guitarras ou das baterías poden cambiar calquera canción ou calquera melodía.\nPor último, en que estudio clásico, como poden ser Abbey Road ou Olympic Studios, vos gustaría ter gravado?\nCalquera deses dous sería xenial, pero hai outros moitos que aínda non visitamos e nos gustaría.\ndelicatessen Ribeira Sacra rouge Temples Tom Warmsley


Vide: Fundación Vigo Deporte - VIDE e Hyundai Hyupersa sortean unha moto para que os clubs Siareiros obteñan máis cartos esta tempada\nVIDE e Hyundai Hyupersa sortean unha moto para que os clubs Siareiros obteñan máis cartos esta tempada\nA Fundación Vigo en Deporte e Hyupersa, concesionario oficial en Vigo de Hyundai, lanzan unha nova campaña de apoio ao deporte local.\nO concelleiro de Deportes e presidente de VIDE, Manel Fernández, ven de anunciar o sorteo dunha moto scooter KSR Classic 125 para a fin de semana do vindeiro 17 de xuño, durante os Campionatos de España de ximnasia acrobática.\nOs clubs adscritos ao programa Siareiros teñen xa as rifas, que as persoas que queiran axudar ao deporte vigués poden adquirir doando 1 euro.\nEsta iniciativa súmase ao exitoso sorteo dunha viaxe, que supuxo unha importante achega de cartos ás entidades deportivas. Agora, VIDE, co imprescindible apoio de Hyundai Hyupersa Vigo, oferta esta nova posibilidade de recursos atípicos. O premio ten un valor no mercado de 1.800 euros.\nO programa Siareiros, que abrangue a máis de corenta clubs de Vigo, garante un diñeiro polo número de Siareiros de cada entidade e polas horas de adestramento que os clubs fan en instalacións deportivas municipais, pero tamén defronta outras actuacións máis imaxinativas nas que, coa cooperación do tecido deportivo, se obteñen axudas extras.\nHyupersa Vigo entrou o ano pasado no panel de patrocinadores de VIDE despois de conversas entre o presidente da fundación, Manel Fernández, e a firma con base na estrada de Camposancos.\nBases del sorteo KSR Classic 125\nBoleto sorteo KSR Classic 125


Aprazamos a celebración presencial de San Pablo - Colegio de Economistas de A Coruña\nAprazamos a celebración presencial de San Pablo\nComo sabedes, todos os anos chegadas estas datas adoitamos darvos cumprida conta da festividade de San Pablo, patrón dos economistas. Dadas as especiais circunstancias que estamos a atravesar, vímonos obrigados a aprazar a celebración presencial correspondente ao presente ano.\nSentimos ter que tomar esta decisión, obrigados polas circunstancias por todos coñecidas, pero a situación obríganos a ser moi cautos e a extremar as precaucións. Lamentablemente, non é aínda o momento de celebrar un acto cuxa razón de ser última é a de compartir en proximidade un momento con compañeiros de profesión.\nCon todo, cando as circunstancias permítano e podamos volver reunirnos presencialmente, retomaremos a organización da celebración de San Pablo 2020. Deste xeito, felicitaremos e renderemos homenaxe aos 41 colexiados que ao longo deste ano cumpren 25 de pertenza á nosa institución –cuxa relación vos achegamos- e daremos así mesmo a benvida aos colexiados que se incorporaron ao Colexio desde a celebración de San Pablo do pasado ano.\nManterémosvos puntualmente informados de todas as novidades que vaian xurdindo neste sentido.


palangre – quimidicesnews\nPolímeros e redes: coma barrufa e brétema\nO prometido é débeda. Xa adiantaba no Post anterior que tiña que falar dos polímeros mais veces. Neste intre imos facer unha comparativa con algo tan galego coma son as redes de pesca, sólidos alicerces da industria pesqueira dende os comezos ata os nosos días. O mesmo pasa cos polímeros, evolucionan espallándose como peixes no mar.\nExiste cerca xenreira co tema dos (polímeros) plásticos, porén, tento darlle unha reviravolta xa que están enredados coa pesca. Aínda así, o seu tratamento como refugallo segue a ser un problema medioambiental, e esa é a nosa preocupación.\nTeñen a mesma importancia que os aparellos de pesca: bous, nasas, palangres, tarrafas ou boliches que permitiron activades pesqueiras. Estes aparellos cambian de materiais ó mesmo tempo que avanza o desenvolvemento do polímero.\nAs mallas das redes técense de fibras de orixe vexetal, animal, mineral ou química sintética. As de orixe animal como la, seda ou coiro, eran moi limitados na pesca; as redes de orixe mineral eran de asbesto ou amianto, sen emprego na pesca extractiva. Salientable é a procedencia vexetal e química sintética.\nO cánabo é unha planta da familia das cannabáceas, de ata catro metros de altura da que se obtén a fibra téxtil para cordas, sacos e redes.\nO algodón é moi pouco resistente á abrasión, emprégase a semente para liñas e redes de enmalle.\nEstas fibras teñen problemas de conservación xa que sofren fatiga e descomposición bacteriana. As redes do pasado mollábanse no mar despois de lavalas e pendurábanse en zonas amplas coma alameda de Bouzas. De feito, as casiñas amosaban un puntal onde pender a rede toda a noite.\nO Bou é un aparello de arrastre que as autoridades da Mariña prohibiron por ser raspeira e onde pasaba, arrasaba con todo. Consentíase como patexeiro, uso de pobres para coller chocos, luras, eiroas ou fanecas e ata centolas. Empregouse moito como abono das terras o patexo (polybius henslowii), un cangrexo pequeno doado de pescar co bou.\nO bou de fóra ou de altura foise desenvolvendo a medida que se descobren novas presas criadas máis lonxe. Arrastreiros e rampleiros colgaban na popa salientando os anos de 1975 ata 1990. Acabou destruíndo os ricos cantís e criadeiros a rente do fondo e afastando as flotas de baixura.\nA liña foi un aparello de pesca menor para calquera auga. É moi simple, un fío longo armado con chumbo e anzois segundo a especie a pescar. Os primeiros fíos mais resistentes eran de liño e cánabo; deron paso ó algodón, esparto, sisal a abacá e outros. Esta evolución no material trouxo capturas máis pesadas e abundantes de badexos.\nOutro dos aparellos é o palangre, composto de delgados cabos divididos en seccións ou palangres (cestos) onde encarnaban os anzois con choco, parrocha ou xurelos. Servía para pescar polbos, moreas, melgachos ou congros e cada brazolada chegaba a medir ata 30 metros.\nO boliche é o mesmo que o bou para a praia e tamén foi arredado do mar po ser aparello de arrastre. Antes de largalo, xa de véspera, tiñas que gañar a “posta”: cunha lanchiña na praia onde se quería dar o lance, levantaban un remo e o deixaban caer berrando “posta”, asi ninguén podía pescar alí mais ca ti. Ó día seguinte, mulleres, nenos e homes largaban cabos á terra para recoller a pesca e facer o reparto.\n“adeus postas e boliches,\nas praias non vos verán,\no corno ficará mudo,\nxa non ten porque roncar”\nO xeito é o aparello mais pobre e non facía mal. Armábase dalgunhas pezas que se xuntaban unhas con outras antes de largalo; tendíase a todo o longo do mar a través da corrente. O xeito ten 3 lances: o asexo despois da posta do Sol, o amanexo antes de abrir o día e a galga, cando o Sol estaba alto. O peixe quedaba mallado e tiñan que ter “xeito” para retirar amodo sen desfacelo.\nOs inimigos deste aparello eran golfiños e fouliñas, que brincaban preto das sardiñas fitadas nas mallas. Para enxoitar as redes, tiñan unhas cabrias ou paus de pino cravados na ribeira.\nA rapeta, o mesmo ca tarrafa e racú, son aparellos de cerco con traias e xaretas que cerra o saco pola pedreira, quedando así o peixe embolsado. Este aparellos enchían os píos de conserveiras e salgaduras, cercando a sardiña, parrocha, bocarte, xurelo ou lura de noite e de día.\npolímero de celulosa\nAs redes sintéticas son un grupo heteroxéneo de fibras derivadas do benceno, fenol, acetileno, etc. As primeiras incursións falan do século XIX, aínda que no 1920 o químico H. Straudinger (Premio Nobel no 1953) revolucionou coas novas fibras.\nAs proteínas e celulosas desprazaron o algodón como materia prima para fibras semisintéticas como fibra acetil celulosa, goma de cloro ou fibra de proteína como o ácido alxínico.\nAs redes actuais ármanse de poliamidas, grupo de fibras sintéticas como son amilán, perlón, kaprón ou rilsan.\nO nailon, poliamida para pescar en enmalle, e o poliéster para redes de maior tamaño son a botadura na confección de cabos e fíos. Colchar é torcer o fío nun sentido e non contrario para trenzar o cordón feito de fibras continuas nun multifiado de poliamida ou poliéster.\nPara confeccionar a rede empregaban agullas de madeira flexible e resistente (familia das mirtáceas) ou as barbas da balea. Co paso do tempo, este aparellos mudaron para o (polímero) plástico e agullas metálicas de aluminio ou latón, inda que estas son ríxidas e menos empregadas.\nNo primeiro paso da rede polimérica e dependendo do tipo, danse as reacción de adición cos monómeros de cando menos 1 dobre enlace ou condensación, onde fan falta moléculas diferentes bifuncionais e reactivas como aminas e dioles que van ó mar na forma de poliamidas e poliésteres. A polimerización en cadea emprega 3 pasos, o mesmo que o lance do xeito: iniciación, propagación e terminación. Neste caso, a etapa de iniciación agocha a produción dos radicais libres para a propagación da rede polimérica.\nO mesmo que fan as redeiras, o entrecruzamento de moléculas lineais dun polímero termoplástico aumenta a rixidez do material. Xuntanza de átomos entre moléculas adxacentes de xofre no caso do poliisopreno, minguados e crecidos polo nó das mallas.\nHoxe, no noso día das letras galegas, sirva de homenaxe para as mulleres do mar: redeiras de polímeros e artistas de nós firmes da nosa terra.\n“Cousas, contos. Lembranzas da terra, do mar e da nosa xente”, Emilio Santos Martinez.\n“Polímeros en Introducción a la Ciencia de Materiales para Ingenieros”, Prentice Hall.\n“La pesca profesional y su técnica”, Francisco Eiroa del río\n“Redes e peixes. Saberes dun mariñeiro”, Xavier Rdez Vergara.\n17/05/2017 quimidicesnews\tbou, celulosa, fibras, palangre, pesca, polímeros, poliamidas, redeiras, redes\t4 comentarios


COMUNICADO DA PLANTILLA DO DEPOR : – Piratas de Muxia\nA plantilla do Depor falando trala suspensión.\nDende o RC Deportivo fannos chegar un comunicado a plantilla do clube sobre todo o acontecido e o seu parecer. Tanto a LFP, como a RFEF e o CSD dan a calada por mensaxe, nun descalabro vergonzoso a nivel mundial do que son culpables, saltándose eles mesmos as suas leis e poñendo en perigo a saúde das persoas. En principio queren que se xogue o encontro o día 30 pero segundo nos chega por canles fora do RC DepOrtivo a idea parece ser que o equipo non se presente.\nEn vista do sucedido e as posibles consecuencias que estes acontecementos poidan carrexar para a competición e o noso Club, o cadro do Real Club Deportivo quere expor o seu punto de vista:\nOnte luns 20 o equipo preparou o partido con total normalidade. O encontro íase disputar ás 21:00 h. en horario unificado. Así se decide, entendemos, pola boa saúde da competición, para non axudar ou prexudicar a cada un dos equipos que, nese momento, comparten obxectivos co Fuenlabrada e o Deportivo.\nSobre as 19:30 h., coincidindo coa nosa chegada ao vestiario, salta a noticia dos positivos por COVID no Fuenlabrada e a posible suspensión de partido, que se confirma máis tarde.\nDurante ese tempo, antes da disputa dos partidos, e coa información da que se dispuña neses momentos, alertamos ao Director de Partido de LaLiga do atropelo que podería supor a non anulación da xornada para a integridade dunha competición que pasaría a estar adulterada.\nAo mesmo tempo pronunciáronse, de igual maneira, varios capitáns de diferentes clubs, os propios clubs e a AFE. Entendemos que a solución pasaba por pospor a xornada, como xa se fixese o ano pasado pola desgraciada morte dun compañeiro, e non pola solución chafalleira e precipitada que se acabou adoptando.\nPor tanto, para nós, todo o sucedido desde o anuncio de suspensión do noso partido e non do resto da xornada, non ten ningunha validez á hora de determinar o desenlace dunha competición que debe decidirse sempre en igualdade de condicións.\n-Foto e Texto : RC Deportivo/Plantilla do equipo


Que alternativas ó petróleo se presentan para a maquinaria agrícola? - Campo Galego\nInicio / Desenvolvemento rural / Que alternativas ó petróleo se presentan para a maquinaria agrícola?\nCampo Galego 17/01/2022 12:38 p.m.\nO sector busca maquinaria máis eficaz e tecnolóxica que permita aforrar combustible. // Foto de arquivo.\nO petróleo segue sendo hoxe a enerxía máis recorrente no agro, aínda que hai anos que se iniciou timidamente a transición verde na procura doutras alternativas máis sostibles e respectuosas co medio ambiente. Son xa moitas as granxas que botaron man de sistemas como os paneis solares para a produción de electricidade e comézase a procurar un aproveitamento e transformación do xurro con fins enerxéticos. Porén, a transformación enerxética aínda é unha materia pendente.\nSegundo os datos que manexa a Organización das Nacións Unidas para a Alimentación (FAO), o sistema alimentario segue a empregar un 30% de toda a enerxía utilizada no mundo. Ademais, o petróleo segue sendo fundamental. En países coma Estados Unidos, da enerxía empregada no sistema alimentario, o 21% céntrase na produción agrícola.\nA crise de abastecemento de combustibles, que abarca dende o petróleo, ao carbón ou o gas, que se está a vivir nos últimos anos urxe agora a procurar alternativas viables para a produción agrogandeira. Que enerxías se empregarán a curto prazo para a produción alimentaria? Esta foi a pregunta en torno á que xirou a xornada técnica celebrada recentemente no Museo vivo e integrado do campo e da locomoción agraria (Muvicla), situado en Láncara, Lugo. Media ducia de expertos de distintos eidos realizaron unha radiografía da situación actual no agro e sinalaron algunhas das alternativas que xa se están a introducir no agro.\nEntre as alternativas que se contemplan no sector agrario para o petróleo atópase o bioetanol ou o hidróxeno\nPaíses coma Francia comezaron xa a apostar por empregar o bioetanol para a maquinaria agrícola. Tamén o uso do hidróxeno se amosa como unha alternativa a ter presente para os tractores do futuro. Ademais, a xestión do xurro e o seu aproveitamento abre a posibilidade a un combustible procedente do agro.\nA crise de abastecemento de combustibles\nUn dos condicionantes que está obrigando a procurar alternativas para o petróleo no agro é a crise de abastecemento de combustibles fósiles que se está a detectar nos últimos anos. “Estamos ante a tormenta perfecta, cun problema anticipado dende hai décadas, pero ante o que non se quixo reaccionar, xa que obriga a facer cambios moi profundos. Ademais, agardábase que a transición cara a enerxías renovables fose sinxela, o que non está a resultar así”, explica o investigador do CSIC, Antonio Turiel Martínez durante a súa intervención telemática na xornada de Láncara.\nA crise do petróleo iniciouse xa no 2014 cando deixou de ser rendible economicamente esta explotación e as compañías reduciron os investimentos que realizaban para buscar novos xacementos. Dende o 2018 agudizáronse estas consecuencias, afectando non só ó petróleo senón tamén ós sucedáneos que se foran introducindo. “No peor dos escenarios, entre o 2018 e 2025 podería producirse unha caída da produción do 50%. Abonda comparar outros momentos históricos como a redución do 4% coincidindo coa crise do 2008 ou a do 20% durante a II Guerra Mundial para darnos conta da importancia desta redución”, sinala Turiel. Unha das consecuencias máis directas é a escaseza de diésel, que xa se está a notar e que motiva o incremento dos prezos que está a experimentarse nos últimos anos.\nAs dificultades para abastecerse de petróleo, carbón ou gas están a traer consecuencias directas ó non se ter feito a transición a enerxías renovables\nXunto coa crise do petróleo, tamén se están a detectar limitacións noutros combustibles como o carbón, no que tamén se acadou o máximo de explotación no 2014; ou o gas, onde Europa acadou o máximo de abastecemento por terra, logo de que os dous principais provedores (Rusia e Alxeria) tamén tocasen o máximo de produción hai xa 10 anos.\nAínda que para Turiel non cabe dúbida de que nun futuro toda a enerxía que se consumirá procederá de renovables, tamén sinala que moitas das alternativas que se están propoñendo agora non chegaron a desenvolverse por completo e mesmo pode que non cheguen a facelo. “Os vehículos eléctricos están lonxe de poder explotarse a unha escala masiva por cuestións como a escaseza de materiais que existe”, detalla o experto.\n“Non é só desenvolver maquinaria que empregue novas enerxías, senón que estes combustibles deben estar dispoñibles. Debe haber unha loxística e seguridade de poder acceder a estes combustibles para os produtores”: Santiago Sousa, enxeñeiro agrónomo\nNesta mesma liña, o enxeñeiro agrónomo Santiago Sousa, incidiu na importancia de que o cambio de maquinaria con enerxías alternativas ó petróleo tampouco supoña dificultades para os gandeiros á hora da súa xestión diaria. “Estamos vendo avances significativos na maquinaria, cunha aposta pola tecnoloxía e amparados en mellorar a eficiencia, pero tampouco se debe de esquecer que esta enerxía ten que estar dispoñible, debe haber unha loxística e seguridade para repoñela”, sinala. “Unha explotación agraria ou gandeira ten que poder adquirir esa nova maquinaria, pero tamén mantela en funcionamento, non só pola eficiencia da máquina, senón pola seguridade desa enerxía”, destaca.\nAlternativas que están xa a incorporarse\nO bioetanol, a obtención de combustible mediante cereais como o millo ou o trigo, é unha das alternativas que se presentan ó uso de derivados do petróleo ou o carbón no ámbito agrario. Dende a Asociación Española de Bioetanol (Bio-E), creada recentemente, apuntan que o bioetanol pode converterse non só nunha alternativa como combustible para a maquinaria agraria senón que abre unha nova demanda para os produtos do campo, e pode servir para incentivar o uso de terras de pouca calidade e evitar o abandono. “O bioetanol pode contribuír a xerar e manter emprego no rural e crear unha industrial rural que engada valor ós produtos agrícolas”, detalla José Ramón Freire, director xeral e fundador de Bio-E.\nEn Europa estase a comercializar un combustible que incorpora un 10% de bioetanol e que está presente xa en 16 estados. En países coma Bulgaria, Romanía, Dinamarca está a ter unha gran penetración. Francia tamén está a realizar unha forte aposta polo bioetanol nos últimos anos, comercializado com E85. “O bioetanol en Francia contribuíu ó desenvolvemento dos agricultores ó proporcionarlle unha maior demanda para as súas producións”, concreta Freire.\nEn Francia, o prezo medio do bioetanol no 2020 estaba nos 0,68 euros por litro, o que supuña un aforro do 35% para os usuarios\nO prezo medio do E85 en Francia estaba nos 0,68 euros por litro no 2020, o que supuña un aforro do 35% para os usuarios, segundo os datos manexados por Bio-E. No país galo pasouse de contar cunha rede dunhas 1.000 estacións nas que se podía repostar este combustible, a pasar a sumar máis de 2.500 no 2021. Compañías como Total xa anunciaron que terán dispoñible o bioetanol en tódalas súas gasolineiras ó longo deste 2022.\n“O combustible do futuro para a maquinaria agraria será o hidróxeno. Teremos tractores accionados con pilas de hidróxeno”\nOutra das alternativas que para algúns dos participantes no debate se presenta como unha opción de futuro é o hidróxeno. “O combustible do futuro para a maquinaria agraria será o hidróxeno, tractores accionados con pilas de hidróxeno, xa que entre outras vantaxes é das poucas alternativas que ofrece a autonomía requirida para a maquinaria no agro”, sinala Gema Flores Fernández, enxeñeira agrónoma en Massey Ferguson.\nDende o sector da maquinaria está a avanzarse na investigación do emprego do hidróxeno, aínda que existen polo momento moitas limitacións para a súa utilización no agro. Un dos principais retos é conseguir que proporcione a potencia precisa para mover apeiros de grandes dimensións.\nÁ marxe de procurar combustibles alternativos ó petróleo, no sector tamén están apostando por lograr un aforro conseguindo máquinas máis eficientes e tecnolóxicas. “As empresas de maquinaria agrícola estamos tentando que os nosos tractores e maquinaria sexan cada vez máis eficiente e tecnolóxica, para reducir o impacto ambiental e que o produtor poida conseguir un aforro de combustible”, apunta Flores.\nOutra das alternativas fronte ó petróleo para o sector agrario pode proceder do aproveitamento e transformación do xurro en biocombustible. “A xestión do xurro permitiría resolver un problema para moitas granxas ó tempo que se aproveita para producir enerxía”, apunta a doutora en veterinaria Olga Iglesias. “Debemos de ser punteiros en Economía Circular co aproveitamento do xurro”, apunta.


Revisión como estaba o 12 de maio de 2012 ás 15:10\nRevisión como estaba o 11 de febreiro de 2011 ás 17:42 (editar)\nRevisión como estaba o 12 de maio de 2012 ás 15:10 (editar) (desfacer)\nO seu pai foi médico, e o seu irmán máis vello, [[Francisco Salmerón]] ([]-[]) foi político e xurista. Estudou o ensino en [[Almería]]. Máis tarde viaxou a [[Granada, España|Granada]] onde estudou Dereito e Filosofía, sendo co-discípulo de[[ Francisco Giner de los Ríos]]. En [[Madrid]] foi influenciado pólas teorías de [[Krause]] a través de Julián Sanz del Río, o seu profesor. En [], foi profesor de Filosofía no Instituto de San Isidro de Madrid e ao ano seguinte foi nomeado profesor axudante na Facultade de Letras da Universidade Central.\nO [[13 de xullo]] de [] obtivo a cátedra de [[Metafísica]] na Universidade Central. En [] foi detido polas súas actividades revolucionarias no seo do Partido Demócrata, a carón de [[Francisco Pi i Margall]], pasando cinco meses no cárcere.\nDurante o [[Sexenio Democrático]] (1868-1874) foi un dos líderes do republicanismo, a pesar das diferenzas doutrinais que tiña de federalismo [[Francisco Pi i Margall]]. No ano [] foi elixido deputado por [[Badaxoz]].\nTraído desde "https://gl.wikipedia.org/wiki/Especial:MobileDiff/2385950"


A pesca de descarte, descartada | Revista | EROSKI CONSUMER\nUnha parte moi importante da pesca guíndase de novo ao mar antes de chegar ás costas por tratarse de especies sen interese comercial, un grave problema ao que a UE lle desexa pór solución o máis axiña posible\nAs redes de pesca son inmisericordes. Atrapan todo o que cae nelas, pero non todo ten interese comercial. Sapoconchos, aves mariñas ou golfiños quedan atrapados de xeito accidental nas artes de pesca. O seu destino: volta ao mar, xa mortos, ou con poucas probabilidades de sobreviviren. Descártanse porque non se consomen ou porque se trata de crías que non cumpren co talle mínimo regulamentario.\nDiversas fontes cifran os descartes en 20 millóns de toneladas anuais, unha cuarta parte da pesca a nivel mundial. Un estudo do 2005 da FAO estimaba que os descartes representan o 8% das capturas a nivel mundial, aínda que os datos poden variar moito en función da zona ou da pesqueira. Así, segundo ese estudo, só o 4% do total das capturas en pesqueiras locais artesás se descarta, mentres que na pesca de arrastre se pode descartar o 50% das capturas ou máis. Nalgúns casos, o volume do peixe guindado pode equivaler ao 70% das capturas totais, é dicir, en casos extremos bótase pola borda case tanta cantidade como a comercializada despois.\nUnha dilapidación natural e económica\nAínda que a falta de datos reais impide coñecer a escala real dos descartes, xa que non hai maneira de saber "oficialmente" que volume de pesca bota cada barco, tense constancia de que non é pouca cousa. A UE define os descartes como unha "dilapidación" natural e económica, que socava a biodiversidade e as poboacións de peixes, que aumenta a presión pesqueira, e que non reporta ningún beneficio nutricional nin económico.\nUn estudo do 2001 do Instituto de Investigación da Haia, que intentaba calcular o valor económico dos descartes nalgunhas pesqueiras europeas, cifraba en 160 millóns de euros o valor dos descartes na pesqueira de arrastre de vara nos Países Baixos en 1998. A cifra equivalía ao 70% do valor das capturas desembarcadas ese ano por esa mesma pesqueira. E o resultado máis rechamante do estudo concretábase nos descartes na pesqueira francesa de cigala, que supuñan, en valor económico, o 100% da captura desembarcada ao ano, mentres que en peso equivalían só á metade.\nPara acabar coa dilapidación, o Parlamento europeo aprobou este ano un informe no que se propoñen mecanismos para reducir as capturas accidentais e eliminar os descartes na pesca. Nel recóllese que un dos xeitos máis sensatos de abordar o problema é a selección dalgunhas pesqueiras para ensaiar esas fórmulas, como a pesca de arrastre de vara e as pesqueiras de bacallau, dúas das que máis descartes xeran.\nDende este organismo europeo fálase de incentivos máis ca de penalizacións, como permitir acceso preferencial a zonas parcialmente pechadas aos barcos que usen redes máis selectivas ou o aproveitamento dos descartes. Non se trata de pescar máis senón de aproveitar o que xa foi capturado e que non se desperdicie. A UE non pode permitir, di o Parlamento europeo, "unha política que permita botar a perder máis dun millón de toneladas de peixe (en Europa) saudable cada ano".\nO obxectivo, xa que logo, é darlles unha saída comercial aos peixes e crustáceos que se descartan e destinalos á fabricación de fariñas de peixe, de aceites ou ao consumo humano, nos casos en que sexa posible. En España, varios chefs colaboran con universidades como a de Cádiz, Zaragoza, Cáceres ou Granada, co fin de atopar novas fórmulas culinarias para eses peixes a xeito de embutidos ou concentrados de caldos. Non obstante, a comercialización dos descartes, advirten á súa vez dende a UE, debe facerse con cautela para evitar o efecto perverso de crear un mercado alternativo que leve, tamén a esas especies, á sobreexplotación.\nReformular o sistema\nPara dar paso a esta comercialización dos descartes, hai tempo que se fala de reformular o sistema de Totais Admisibles de Capturas (TAC) e de cotas de pesca. Concibidas para evitar a sobrepesca, as cotas son, paradoxalmente, unha das causas dos descartes. A razón é que os mariñeiros botarán calquera exemplar de menor valor, co fin de que a cota que teñen asignada quede cuberta coas capturas de maior valor. Por iso, dende hai un tempo se está a estudar a posibilidade de descontar os descartes da cota, é dicir, que non computen como parte da cota ao chegar a porto. Deste xeito, os buques non botarían ao mar ese volume de biomasa que representa un grande interese nutricional e económico.\nNon obstante, en zonas como o Mediterráneo, onde non funciona o sistema de cotas agás para o atún vermello, as medidas que habería que aplicar deberían ser outras, como a redución do esforzo pesqueiro, o peche temporal de zonas de pesca ou a implementación de redes máis selectivas. Á fin e ó cabo, as pescas accidentais e os descartes son tamén unha consecuencia directa do sobreesforzo pesqueiro. Con todo, moitos expertos aclaran que as mellores medidas pasan por levar a cabo unha boa xestión das vedas e por facer máis coherente a actual regulamentación de pesca. No Mediterráneo, por exemplo, apenas hai vedas, así que hai moito por facer nese sentido.\nEn Europa, Escocia iniciou este ano un novidoso sistema de peche voluntario de zonas para a pesqueira do bacallau. Impulsado pola industria escocesa en cooperación co Goberno, o sistema implica a presenza de observadores imparciais a bordo dos pesqueiros. Estes observadores controlan que as capturas de crías non sexan elevadas e, en caso de ser así, toman mostras e propoñen o peche temporal de zonas de ata 15 millas cadradas.\nPor outra banda, e no tocante á coherencia do regulamento, algúns expertos xa denunciaron certos "absurdos legais" que permiten redes que, polo tamaño da súa malla, capturan exemplares de talles inferiores aos regulamentarios. Nestes momentos trabállase en implementar novas redes máis selectivas, como a malla cadrada, e estúdase a supervivencia dos organismos que escapan dela -unha rede selectiva non é realmente eficaz se non lle permite sobrevivir ás especies que deben escapar dela-.\nPDF: Fai clic aquí para Descargar esta información en PDF (457 Kb)